

**УРОК: Световен ден на книгата и авторското право**

**Ирена Мицковска, учител в НУ „Хаджи Генчо“, гр. Тетевен**

**Часовете са проведени в ЦДО III клас на 19.04.2018 и 20.04.2018 г.**

*„Хаджи Генчо“ е моята съдба. Тетевен е моята обич.“*

*Мария Милева*

**Цел на урока**

*Учениците да се запознаят с Мария Милева- дългогодишен учител, поетеса и автор на химна на училището.*

*Да получат знания, свързани с поезията, книгите, авторското право.*

*Развитие на любов към книгите, към изкуството.*

**Описание**

**1 час- 19.04.2018**

*В навечерието на 23 април- Световния ден на книгата и авторското право и следващата седмица на детската книга, реших да запозная децата с „истински“ поет- дългогодишната учителка и автор на училищния химн Мария Милева, която вече е пенсионер, но милее и живее с проблемите на образованието в града.*

*Подготовката за тази среща проведох в този първи час. Бях направила табло със снимки и стихове на Петя Дубарова, която е родена на 25 април. Разказах на децата за слънчевото бургаско момиче, за стиховете й, за бригадата, за несправедливото обвинения и последвалото намалено поведение, за нейната ранна смърт… Учениците бяха впечатлени и питаха какво значи задължителни униформи, бригада и намалено поведение. Четохме нейни стихове, коментирахме ги.*

*След това обсъдихме значението на изразите „авторско право“, „плагиатство“, „защита на авторските права“, „подсъдно“.*

*В последните десетина минути от часа разделих класа на отбори от по 4 души и им дадох предварително подготвени работни листа, които те трябваше да решат под формата на състезание. Въпросите бяха свързани с литературни произведения, техните автори и жанр.*

**2 час- 20.04.2018**

*Една силно емоционална среща- за мен като учител, който среща бивш колега; за децата- среща с „истинска“ поетеса, която е издала няколко стихосбирки.*

*След като представих Мария Милева, й дадох думата на нея да разкаже накратко за себе си и 35-те години учителски стаж в нашето училище.*

*Няколко деца бяха предварително подготвили изразително четене на нейни стихове, с което срещата започна затрогващо и мило. А после „заваляха“ въпросите от тяхна страна:*

* *Кога е написала първото си стихотворение?*
* *Какво я вдъхновява да пише?*
* *Как намира римите?*
* *Как се издава книга?*
* *Кой прави рисунките в нейните книги?*
* *Има ли други хобита?*
* *Различават ли се днешните деца от тези от времето на нейното преподаване? Кои са по- добри?*

*Въпросите бяха много и разнообразни. Децата бяха впечатлени, когато авторката им каза, че няколко от нейните стихове са се превърнали и в песни и ги запя.*

*Поговорихме и за патрона на нашето училище- Хаджи Генчо. Г-жа Милева напомни на децата за неговата щедрост и дарителство, че всички ученици са негови наследници и трябва да носят в сърцата си тази негова доброта и готовност да помогне. Или както самата тя каза- „Хаджи Генчо“ е гордост и отговорност.*

*Но най- вълнуващият момент дойде накрая, когато всички ние запяхме химна на училището, заедно с неговия автор…*

**От коментарите в час**

**Идеи за надграждане**

23 април -Световен ден на книгата и авторското право



* **1. "Спящата хубавица" е написана от ...?** (1 т.)

Братя Грим Ханс Кр. Андерсен Доналд Бисет Руал Дал

* **2. Стихотворението "Продавач на надежда" е написано от ...?** (1 т.)

Недялко Йорданов Дора Габе Джани Родари Леда Милева

* **3. От кое стихотворение са тези стихове " ... Какво е охолство, какво са пари пред светлата участ да бъдем добри! Когато в сърцето ти гняв се надига, кажи си наум думата "стига" ..."?** (1 т.)

"Братя" "Надежда" "Чудната врата" "Песен за доброто"

* **4. "Ние, врабчетата" е написана от ...?** (1 т.)

Йордан Радичков Иван Вазов Ран Босилек Асен Босев

* **5. Стихотворението "Де е България" е написано от...?** (1 т.)

Леда Милева Елисавета Багряна Иван Вазов Радой Киров

**6. "Пипи Дългото чорапче" е написана от ...?** (1 т.)

Ханс Кр. Андерсен Братя Грим Алън Милн Астрид Линдгрен

* **7. "Добро за добро" е написал ......?** (1 т.)

Асен Босев Ран Босилек Марко Ганчев Леда Милева

* **8. Коя мъдрост подхожда най-добре за приказката "Най-голямото богатство"?** (1 т.)

Здраве се цени, кога се загуби. Бягай от човек, който все за болести говори.

Здравето е най-голямото богатство Здрав като камък

* **9. "Паун и лястовица" е ....** (1 т.)

басня стихотворение разказ приказка"

* **10. Подреди стиховете в откъсите от двете стихотворения и свържи със съответния автор!**
* (1 т.)

небето нежно от коприна –

реки и златни равнини,

Високи сини планини,

Това е моята родина. Иван Вазов
………………………………………..

в дни велики, в славно време, Младен Исаев

Аз съм българче и расна

син съм на земя прекрасна,

син съм на юнашко племе.